དེ་ནས་ཤ་བ་རིག་རྡོས་གཅན་གཟན་གཟིག་གིས་རྗེས་དེད་བཏང་ནས་གཡང་རོང་ནས་ལྷུང་སྟེ་དྲན་མེད་དུ་བརྒྱལ་བ་དང་།གཡོན་རུ་སྡེ་པའི་ཤ་བ་ལྷ་རྡོས་མཐོང་སྟེ་ལམ་སང་ཚེ་སྲོག་སྐྱོབས་ཐབས་གནང་བ་དང་།ང་དྲན་པ་སོས་དུས་རྩྭ་སྟེང་ལ་བཞག་འདུག།གཡས་གཡོན་ལ་གཡོན་རུ་སྡེ་པའི་ཤ་བ་རྣམས་སེམས་སྐྱོ་ནས་མིག་ཆུ་འཁོར་བཞིན་ང་ཚེ་སྲོག་སྐྱོབས་ཐབས་བྱེད་བཞིན་འདུག་ཅིང་།དེ་དག་མཐོང་དུས་དེ་སྔོན་གྱི་སེམས་ནང་གི་འཁོན་འཛིན་གྱི་ལྟ་སྟངས་དེ་དག་ནོར་འདུག་སྙམ་པའི་སེམས་ནང་བརྗེད་མི་ཐུབ་པའི་སེམས་ཚོར་དྲག་པོ་ཞིག་སྐྱེས་བྱུང་།གཡོན་རུ་སྡེ་པའི་ཤ་བ་རྣམས་ལ་ངས་སེམས་གཏིང་ནས་བཟོད་གསོལ་ཞུས་པ་ཡིན།ཞེས་ཡིད་སེམས་འགུལ་བའི་གཏམ་དེ་དག་སྨྲས་པས།ཤ་བ་ཚང་མའི་ཅི་ཡང་མི་ལབ་པར་དཀྲོང་ངེར་ལངས།ཤ་བ་རིག་རྡོས་ང་ཚོའི་གཡོན་རུ་སྡེ་པའི་ཤ་བ་རྣམས་ལ་ལྟ་སྟངས་དེ་དག་ནོར་འདུག་ཅིང་།ད་ནས་བཟུང་སྟེ་དེ་དག་ངེས་པར་ང་ཚོ་གཡས་རུ་སྡེ་པའི་བསྒྱུར་བཅོས་གནང་དགོས་ཀྱི་འདུག།ལྷག་པར་ང་ཚོ་ཚང་མ་ཤ་ཕྲག་གཅིག་ལས་མཆེད་པའི་རིགས་རྒྱུད་བཅོས་སླད་མེད་པ་ཡིན་པས།ང་ཚོ་ཕན་ཚུན་སྤུན་གྲོགས་ཀྱི་འདུ་ཤེས་འཛིན་ནས་དགའ་ན་མཉམ་དགའ་དང་སྡུག་ན་མཉམ་སྡུག་བྱེད་དགོས་པ་ལས།གནས་སྐབས་ཀྱི་གནས་ཚུལ་རགས་པ་ཙམ་ཞིག་གིས་རྐྱེན་བྱས་ཏེ་ང་ཚོ་ནང་ཁུལ་ལ་མ་མཐུན་པ་བྱུང་བ་ནི་ཧ་ཅང་གི་བློ་ཕམ་གྱི་རང་བཞིན་རེད།རྒྱུ་མཚན་དེ་དག་ལ་བརྟེན་ནས་ང་ཚོ་ཚང་མ་ཕུགས་རྒྱང་རིང་པོར་དགོངས་པ་བཞེས་ནས་ཕན་ཚུན་མཐུན་སྒྲིལ་བྱེད་དགོས་སོགས་བཤད།